b"\n_START_ARTICLE_\nPou de gla\xc3\xa7 de Bag\xc3\xa0\n_START_SECTION_\nDescripci\xc3\xb3\n_START_PARAGRAPH_\nPou de gel o de gla\xc3\xa7 de pedra seca format per una estructura de planta circular que inicialment anava coberta amb c\xc3\xbapula, avui perduda. El parament \xc3\xa9s a base de c\xc3\xb2dols arrodonits sense treballar col\xc2\xb7locats en filades. T\xc3\xa9 un di\xc3\xa0metre de 5,30m, una al\xc3\xa7ada de 5,50m. El gruix dels murs \xc3\xa9s d'uns 60 cm. Est\xc3\xa0 situat en instal\xc2\xb7lacions, d'acc\xc3\xa9s restringit, dintre del recinte tancat de la piscifactoria de la Generalitat de Catalunya, situat al marge dret del torrent de Nou Comes.\n_START_SECTION_\nHist\xc3\xb2ria\n_START_PARAGRAPH_\nEs t\xc3\xa9 const\xc3\xa0ncia que el pou de Bag\xc3\xa0 pertanyia el 1614 a Antoni Comes, primer cop que el tenim documentat. Continu\xc3\xa0 en \xc3\xbas durant tot el segle XVIII i sembla que abastia de gel a tota la vila."